Istanbul xurujlaridan keyin bosh vazir xalqni birdamlikka chaqirdi 
Binali Yildirim Istanbuldagi Otaturk aeroportida portlashlarda nobud bo'lganlar soni ko'payar ekan, millatni birdamlikka dav'at etdi.
Yildirimning bildirishicha, uch xudkush terrorchi seshanba kechqurun taksida aeroportga yetib kelgan va atrofdagi odamlarga avtomatlardan o't ochgan, so'ngra politsiya yaqinlashganida o'zini portlatgan. Ko'plar jarohatlangan, ayrimlar ahvoli juda og'ir, dedi bosh vazir. Bundan oldingi xabarlarda 60 odam jarohat olgani aytilgan edi. "Amerika Ovozi"ning Istanbuldagi muxbiri Dorian Jonsning xabar berishicha, terrorchilarning biri o'zini xalqaro aeroport terminali yonida portlatgan. Odatda bu gavjum joyda odamlar transport kutadi. Yana ikki hujumchi qurollangan politsiya qo'riqlaydigan va rentgen moslamalari bilan jihozlangan binoga kirishga uringan. Hozircha hech kim xurujlar uchun mas'uliyatni zimmasiga olmadi. Ammo Yildirimning bildirishicha, terakt ortida "Islomiy davlat" turgan bo'lishi mumkin. U, shuningdek, Turkiya ekstremizmga qarshi kurashni davom ettiradi, deb aytdi. "Terrorchilarga eng jaxshi javob - birdamlik", - dedi bosh vazir. Shu yil boshida Istanbuldagi xorijiy turistlarga qarshi qaratilgan ikki portlash ortida "Islomiy davlat" turgani aytilgan edi. PKK kurd isyonchilari guruhi ham suiqasd portlashlarni amalga oshirgan, ammo odatda xavfsizlik kuchlarini nishonga oladi. Shu oy politsiya avtobusiga hujumda 11 odam nobud bo'lgan edi. O'tgan yili ham Istanbul va Anqarada qator portlashlar yuz bergan. Ularni "Islomiy davlat" va kurd isyonchilari sodir etgan edi. Bu galgi portlashlarni bir guvoh shunday ta'rifladi: "Avval ikkita kichik portlash, so'ngra esa bitta katta portlash yuz berdi. Odamlar vahimaga tushdi. Qayerga qochishni ham bilmasdi. Singlimni kutayotgandik, topolmadik. Haliyam kutyapmiz". Yana bir guvohning so'zlari esa mana bunday: "Bir tarafdan o'q tovushi, boshqa tarafdan uchta bomba portlashini eshitdik. Odamlar yugurganini ko'rdik. Yo'lakda esa yaralari qonayotgan odamlarni ko'rdik". Xurujlardan keyin Turkiya parlamenti yopiq sessiya o'tkazdi. Unda Adliya vaziri Bekir Bo'zdog'ning yaqinda AQShga qilgan tashrifi haqida batafsil ma'lumot berishi kutlayotgan edi. Deputatlar, shuningdek, aeroport xavfsizligi masalasini muhokama qildi. Mustafo Kamol Otaturk nomli xalqaro aeroport orqali yiliga millionlab odam safar qiladi. Seshanba kungi xurujlardan keyin barcha reyslar to'xtatildi. Bosh vazir chorshanba erta tongda parvozlar qayta tiklanganini aytdi.